kardosdrur/scandi-wiki huggingface dataset:
Vordingborg Gymnasium og HF

Vordingborg Gymnasium & HF (forkortet VG) er et gymnasium og HF-kursus i Vordingborg. VG udbyder de to ungdomsuddannelser, STX og HF. Med sine ca. 550 STX-elever, ca. 100 HF-elever samt ca. 75 ansatte er VG et gymnasium af landsgennemsnitlig størrelse.

VG har til huse i bygningen, Vordingborg Uddannelsescenter, som også kaldes Campus Vordingborg, for den bygning rummer også erhvervsgymnasiet ZBC Vordingborg.

VG's historie 
Gymnasiet blev etableret omkring 1550 som latinskole. I 1806 blev skolen omdannet til middelskole for igen i 1819 at blive latinskole. Skolen blev nedlagt i 1846, men blev genetablet i 1935 som 3-årigt artiumkursus med støtte fra Vordingborg Kommune. Tre år senere fusionerede gymnasiet med Vordingborg Realskole og skiftede senere navn til Vordingborg Gymnasium. Efter at have været underlagt Storstrøms Amt siden 1970, blev gymnasiet i 2007 omdannet til en selvejende institution.

I perioden 2004-2008 udbød VG den engelsksprogede internationale studentereksamen, International Baccalaureate (IB).

Af VG's rektorer kan nævnes 
 1951-1972: Svend Falsig Pedersen (1908-1991)
 1988-1998: Jarl Damgaard, klassisk filolog og siden 1999 direktør i Undervisningsministeriet. Han havde afgørende indflydelse på Gymnasiereformen af 2004.
 ca. 2000-06: Henrik Aas
 ca. 2006-18: Ib Brøkner Christiansen
 siden 2019: Jakob Stubgaard

Kendte studenter 
 1801 (student fra Vordingborg Latinskole): Niels Vinding Dorph, oversætter, rektor for Horsens Latinskole og senere leder af Det Kongelige Teater
 1802 (student fra Vordingborg Skole): Jens Lassen Rasmussen, orientalist, lingvist og oversætter af Tusind og en Nat
 1844 (student fra Vordingborg Latinskole): J.H.G. Tauber, politiker, MF og chefredaktør ved bl.a. Berlingske Tidende
 1950 (student fra Vordingborg Gymnasium): Arne Stinus, skolelærer og politiker, MF
 1968: Ellen Wulff, mag.art. i semitisk filologi og koranoversætter
 ca. 1969: Jesper Winge Leisner, cand.phil. i nordisk filologi samt komponist, producer og teaterproducent
 1976: Poul Joachim Stender, cand.theol. og sognepræst i Kirke Saaby og Kisserup Sogn på Midtsjælland
 1977: Klavs Lawes, officer, kammerherre og chef for Den Kongelige Livgarde og Københavns kommandant
 ukendt år: Erik Bjørn Møller, journalist
 1991: Anders Trentemøller, komponist, producer og musiker
 ukendt år: Mads Tunebjerg, bassist i rockbandet Kashmir
 2010: Lennart Pedersen, billedkunstner
 2014: Nikita Klæstrup, politiker og tidl. retorikstuderende

Henvisninger

Referencer

Eksterne henvisninger 
 Vordingborg Gymnasium & HFs hjemmeside

Gymnasium og HF
Gymnasier i Danmark
Gymnasium og HF
Compeniusorglet

Compeniusorglet er et historisk orgel, der står i Frederiksborg Slotskirke.

Orglet er opkaldt efter orgelbyggeren Esaias Compenius, der byggede det til hertug Henrik Julius af Braunschweig-Wolfenbüttel i begyndelsen af 1600-tallet. Efter Henrik Julius' død skænkede hans enke Elisabeth det opulente orgel, der hidtil var det eneste af sin slags i Europa, til sin bror, den danske konge Christian 4., der opstillede det i kirken i 1617, det år, hvor kirken blev indviet.

Orglet er første gang nævnt i hertugens kapelmester Michael Praetorius' værk Syntagma Musicum fra 1619.

Selve orglet har hele 1.001 piber og er indbygget i en massiv egetræskasse ornamenteret med dyre- og menneskehoveder. Spilleværket forsynes med luft af fire kraftige kilebælge monteret øverst på bagsiden, disse drives manuelt ved hjælp af et tovværk. De firkantede orgelpiber er udført i ædle træsorter, og orgelhjertet er prydet med massivt sølv, ibenholt og elfenben. De 27 stemmer er fordelt på to manualværker og en pedaldel.

Se også 
 Compenius-orglet på Frederiksborg Slot - dokumentarfilm fra 1954

Eksterne kilder/henvisninger

Om orglet på Frederiksborg-slotskirke.dk

Tangentinstrumenter
Charles Bukowski

Henry Charles Bukowski (født 16. august 1920, død 9. marts 1994) var en af efterkrigstidens mest indflydelsesrige forfattere i USA. Han skrev både lyrik og prosa og blev kendt for sin særlige, direkte skrivestil, der forener et råt billedsprog med en poetisk tone og befriende sort humor. Han betegnes ofte som kultforfatter og nævnes som inspirationskilde for en del nutidige forfattere.

I sine tekster, der er hudløst ærlige og indimellem nærmest frastødende, beskæftiger Bukowski sig især med den hvide underklasse - ofte med udgangspunkt i Los Angeles, hvor han selv var fra. Bukowskis opvækst var præget af en voldelig far og et barskt skolemiljø, og allerede i en tidlig alder søgte Bukowski tilflugt i alkoholen og litteraturen. Vold, alkohol, sex og desperation spiller en væsentlig rolle i forfatterskabet, der inkluderer de fem semibiografiske romaner Ekstrabudene (1971), Alt forefaldende arbejde (1975), Kvinder (1978), Med det hele … (1982) og Hollywood (1989), der betragtes som hans hovedværker. I de fem romaner følger man Bukowskis alterego Henry "Hank" Chinaski og hans forsøg på at kombinere rollerne som henholdsvis hårdt prøvet drukkenbolt og kæmpende og ludfattig digter.

Alt forefaldende arbejde og Hollywood er blevet til filmatiseringer med henholdvis Matt Dillon og Mickey Rourke i hovedrollen som Hank Chinaski.

Galleri

Bibliografi
 Ekstrabudene (da. 1981, org. 1971)
 Stiverter, sjoferter, svinagtigheder og hverdagshistorier om almindeligt afsind (da. 1980, org. 1972)
 Alt forefaldende arbejde (da. 1983, org. 1975)
 Kvinder (da. 1995, org. 1978)
 Med det hele ... (da. 1990, org. 1982)
 Hollywood (da. 1993, org. 1989)
 PULP (da. 2004, org. 1994)
 En 340 dollar hest og en hundreddollar luder: udvalgte digte (da. 1994)

Noter

Eksterne henvisninger 

 
 Charles Bukowski på Poets.org 
 

Romanforfattere fra USA
Polsk-amerikanere
Digtere fra USA
Blended Learning

Blended Learning er et begreb der anvendes inden for uddannelsesverdenen. Det betegner typisk kombinationen af e-learning og tilstedeværelseskurser, f.eks. instruktørledede kurser. Det kan dog også være kombinationer af f.eks.

 Selvstudier
 E-learning
 Gruppediskussioner på internettet

Teorien bag blended learning er at man kombinerer de bedst egnede metoder i et undervisningsforløb så resultaterne, indlæringen, bliver optimeret.

I en blended learning-tilgangen til læring kombineres ansigt-til-ansigt-undervisning med computermedieret undervisning. De lærende og underviserne arbejder i fællesskab på at forbedre kvaliteten af såvel læring som undervisning. 

Om et kursus skal eller bør være ansigt-til-ansigt-undervisning, et online-kursus eller en kombination af disse beror på en analyse af de deltagendes kompetencer, de deltagendes fysiske placering og de mulige tilgængelige ressourcer.  På baggrund af en analyse af ovenstående tre forhold, kan en underviser beslutte hvilken undervisningsform der forekommer mest hensigtsmæssig.

Blended learning giver større mulighed for kvalitet og kvantitet i den menneskelige interaktion i et online læringsmiljø. Blended learning giver de lærende mulighed for både at være og lære sammen og hver for sig. Ved anvendelse af et online læringsmiljø får de lærende desuden mulighed for altid at kunne kommunikere online på tværs af tid og sted. Dette kaldes asynkron kommunikation og en central fordel ved computermedieret læring. Desuden kan man argumentere for [hvordan ?], at blended learning giver et godt miks af teknologi og medmenneskelig interaktion. 

Et eksempel på blended learning kunne være at kombinere teknologibaseret materiale med ansigt til ansigt undervisning. En underviser kan begynde sådanne kurser med en struktureret undervisning og følge denne undervisning op med online-materialer.

Man bør dog i sine overvejelse inddrage en betragtning om hvorvidt det faglige indhold kan omskrives fra traditionel face to face undervisning og til it-medieret undervisning.
Opmærksomheden bør især rettes hen mod fag og fagområder, hvor det i sidste ende handler om at lære praktiske færdigheder.
Det teoretiske stof forud for det praktiske, kan man stor fordel bearbejdes til it-medieret undervisning. Men den praktiske erfaring kan man på ingen måde lære uden at afprøve viden i et funktionelt miljø, der befinder sig realistisk tæt på den forventede virkelighed, hvori færdigheder og kompetencer ses bragt i anvendelse.

Referencer

Se også 
 E-learning
 Action Learning

Læring
Pædagogik
Franske euromønter

De franske euromønter præges af tre forskellige motiver. De laveste værdier, 1-, 2- og 5-centmønten, præges af en afbildning af Marianne, som symboliserer et stærkt og stabilt Europa. 10-, 20- og 50-centmønten præges af et billede af en kvinde, som også sås på se franske franc, mens de højeste værdier, 1- og 2-euromønten, præges af et træ som symboliserer liv og fortsat vækst. Rundt om træet står der Liberté, Égalité, Fraternité, hvilket betyder Frihed, Lighed, Broderskab hvilket er Frankrigs motto. Til forskel fra mange andre eurolandes 2-euromønter har de franske ingen kanttekst, foruden cifret to og en stjerne, som optræder seks gange. På hver mønt står der også hvilket årstal mønten er præget.

Frankrig har for øjeblikket præget en møntserie og en 2-euro jubilæumsmønten.

Første serie

Eksterne henvisninger 

 Den europæiske centralbank – De franske euromønter 

Euromønter efter land
Barani-in

En barani-in er en dobbelt forlæns saltomortale med en halv skrue i den første rotation. Den udføres enten i en stortrampolin eller en minitrampolin/trampet.
(En strakt-halv med en baglæns salto).

Gymnastiske øvelser
Trampolinspring
This Place Is Empty

"This Place Is Empty" er en sang fra det engelske rock and roll band The Rolling Stones 2005 album A Bigger Bang. Den bliver sunget af guitaristen Keith Richards.

Selvom sangen bliver krediteret til sangeren Mick Jagger og guitaristen Keith Richards er det mest et arbejde fra Richards. 

Han fortalte om sangen i august 2005:” Den handler om Patti Hansen, men den har den der universelle ting over sig. Jeg tænkte:” Der kan ikke være nogle i denne verden der ikke har haft denne følelse.” Det var dejligt at holde den kort – kun tre vers. Jeg var fladet ud på sofaen med en drik, og min akustiske guitar. Jeg endte også med at spille klaver på det .”

Den er hovedsagelig en akustisk sang hvor Richards synger og spiller guitar, og han og Don Was spillede begge to klaver. Richards spillede desuden også bass og klaver på nummeret. Charlie Watts spillede trommer, mens Mick Jagger spillede slide guitar .

Referencer

Rolling Stones-sange
Højby

Højby har flere betydninger:
 Højby (Odder Kommune) – en bebyggelse i Gosmer Sogn og Halling Sogn – Odder Kommune
 Højby (Odense) – en bebyggelse og et ejerlav i Højby Sogn, Odense Kommune
 Højby (Odsherred Kommune) – en by og et ejerlav i Højby Sogn, Odsherred Kommune
 Højby (Rorup Sogn) – en bebyggelse og et ejerlav i Rorup Sogn, Lejre Kommune
 Højby (Sønder Borris Sogn) – en bebyggelse i Sønder Borris Sogn, Ringkøbing-Skjern Kommune

Se også:
 Højbyen (Kalundborg) – den gamle bydel i Kalundborg
 Højbygaard – en hovedgård i Tågerup Sogn på Lolland
Højby (Odder Kommune)

Højby ligger i Østjylland og er en lille bebyggelse i Halling Sogn, Odder Kommune. Den befinder sig 3 kilometer fra Hov og hører til Region Midtjylland.

Lokaliteter i Odder Kommune
Proselyt

En proselyt er "en der kommer til" og kan nu generelt anvendes om folk der tilslutter sig en anden opfattelse end de tidligere havde. Specielt for antikken sigter det til de ikke-jøder der tilsluttede sig det jødiske samfund; de måtte lade sig omskære, hvilket var pagtstegnet, det tegn på hvilket tilhørsforholdet til det udvalgte folk var kendelig, betingelsen for at Gud ville vedkende sig et mennesket. (Noack, s 73) (, , , )

På Kristi tid fandt den unge kristendom mange tilhængere blandt proselytterne.

"Gudfrygtige"
En anden betegnelse for ikke-jøder der ville i kontakt med jødedommen var "de gudfrygtige", eller med et ældre udtryk "portens proselytter", der kunne "stå i porten": de kunne komme til Jerusalem og templets ydre område. Disse gudfrygtige havde imidlertid ikke ladet sig omskære, men overholdt ellers størstedelen af Moselovens forskrifter, sabbatbuddet, renhedsforskrifter, deltog i den jødiske trosbekendelse og de jødiske bønner og i menighedens liv i det hele taget.  (Noack, s 73) (, , )

Se også 
 Pagt (Bibelen) – Omskærelse

Litteratur 
Noack, Bent (1966 og senere): Det nye Testamente – og de første kristne årtier, GAD, DK5=22.5

Jødedom
Menneskeadfærd

de:Proselyten
Onkel Dannys Plads

Onkel Dannys Plads er en plads der ligger i København på Vesterbro i den Brune kødby ved Halmtorvet. Pladsen blev navngivet den 19. marts 2006 på den dag, hvor forfatteren Dan Turèll ville have kunnet fejre sin 60 års fødselsdag. Her afholdes blandt andet loppemarkeder, gadeteater og festivaler, og har således været omdrejningspunkt for Cuban Festival og et mini-Distortion.

Kilder og henvisninger

Eksterne links 
 Børn i byen (guide til "oplevelser for hele familien", med vurdering af brugerne)
 

Gader på Vesterbro
Torve og pladser i København
Andrus Ansip

Andrus Ansip (født 1. oktober 1956 i Tartu, Estiske SSR, Sovjetunionen) er en estisk politiker fra Det estiske reformparti (estisk: Reformierakond) som han var formand for fra 2004 til 2014. Han var Estlands statsminister fra 2005 til 2014.

Ansip var været medlem af Europa-Parlamentet siden 2019 og var også medlem af parlamentet i 2014. Han var Europa-Kommissær for det digitale indre marked og næstformand i Juncker-kommissionen fra 2014 til 2019.

Han er uddannet kemiker, men gjorde karriere i bankvæsnet. I 1998 blev han valgt som borgmester i Tartu. Han blev medlem af Estlands parlament i 2004 og blev økonomiminister samme år.

Referencer

Eksterne henvisninger 

Politikere fra Estland
Europa-Kommissærer fra Estland
Europa-Kommissærer 2014-2019
Medlemmer af Europa-Parlamentet fra Estland
Statsministre fra Estland
Personer fra Tartu
FDM travel

FDM travel er et rejsebureau grundlagt i 1950 med speciale i individuelle kør-selv rejser og rejser med dansk rejseleder til bl.a. Europa, USA, Canada, Australien, New Zealand, Sydafrika og Østen. FDM travel har rejsebureauer i 8 danske byer - Lyngby, Roskilde, Næstved, Odense, Vejle, Aarhus, Viborg og Aalborg - og beskæftiger 80 medarbejdere. 
FDM travel er ejet af FDM.

Ekstern henvisning 
 FDM travel 

Rejsebureauer i Danmark
Travel
Twickenham Stadium

Twickenham Stadium er et rugby-stadion i Twickenham i bydelen Richmond upon Thames i London, England. Stadionet er Englands nationalstadion for rugby union. Med en kapacitet på 75.000 er det i dag Storbritanniens tredje største stadion. (Kun slået af nyligt udvidede Old Trafford i Manchester og Wembley Stadium) Arbejde med ombygning af South Stand-tribunen er i gang. Dette vil øge tilskuerkapaciteten til 82.000.

Historie 
Det engelske rugby union-forbund, Rugby Football Union, købte området i 1907. Den første kamp på banen var et opgør mellem Harlequins og Richmond den 2. oktober 1909. Den første landskamp blev spillet på banen den 15. januar 1910, mellem England og Wales. På det tidspunkt var tilskuerkapaciteten 20.000.

I 1991 blev finalen i VM i rugby spillet på Twickenham. Australien slog England 12-6.

Twickenham Stadium er blevet ombygget flere gange, senest i 1981 og 1995. I dag huser stadionet flere restauranter og butikker, et rugby-museum og kontorene til det engelske rugby union-kontor. I tillæg til rugby bliver stadionet også brugt til koncerter.

Kilder og eksterne links 

 Engelsk Wikipedia: Twickenham Stadium
 The Twickenham Experience 
 Twickenham Stadium på dinlondonguide.no
 Twickenham Stadium på stadesmythiques.free.fr 

Idrætsanlæg i London
Turèll-samlingen

Turèll-samlingen er beliggende på Vangede Bibliotek, Vangede Bygade 45 – tæt ved Dan Turèlls Plads. 
Samlingen er tilgængelig for alle, som har lyst til – litterært – at kigge Dan Turèll nærmere i kortene. 
Studerende, forskere og andre interesserede kan her finde al den relevante litteratur og bibliotekariske ekspertise i forfatterens liv og værk. 
Vangede Biblioteks Turèll-samling indeholder i dag ca. 500 enheder, foruden en del tekster i fotokopi, og der arbejdes fortsat på at gøre samlingen komplet. 
Her finder man bøger, han selv skrev, antologier som han har bidraget til, cd’er med hans ”musik” og videoer. En del af samlingen består af bøger, tidsskrifts- og avisartikler om Dan Turèll og hans værker.

Vangede
Litterære museer
Toomas Hendrik Ilves

Toomas Hendrik Ilves (født 26. december 1953 i Stockholm) er en estisk politiker og Estlands præsident fra 2006 til 2016. Ilves er søn af estiske flygtninge og voksede op i USA. Ilves har studeret psykologi og efter fuldførelsen af studierne arbejdede han blandt andet som journalist for Radio Free Europe.

Efter Estlands løsrivelse fra Sovjetunionen blev Ilves landets ambassadør i USA og senere Mexico og han har også været estisk udenrigsminister. Ilves tiltrådte som Estlands præsident den 9. oktober 2006.

Æresbevisninger 
Toomas Hendrik Ilves er siden den 30. marts 2009 Kommandør af Storkorset af Trestjerneordenen.

Kildehenvisninger

Eksterne henvisninger 

Estlands præsidenter
Politikere fra Estland
Personer fra Stockholm
Kommandører af Storkorset af Trestjerneordenen
Storkors af Sankt Olavs Orden
Gediminas Kirkilas

Gediminas Kirkilas (født 30. august 1951 i Vilnius, Litauiske SSR, Sovjetunionen) er en litauisk politiker, og var premierminister i Litauen fra 4. juli 2006 til 9. december 2008, hvor han repræsenterede Litauens socialdemokratiske parti (Lietuvos socialdemokratų partija). Han fungerede også som forsvarsminister.

I december 2008 blev Kirkilas afløst af Andrius Kubilius fra det konservative parti Homeland Union - Litauens kristelige demokrater.

Med sin kone Liudmila har Kirkilas sønnen Rolandas, der er erhvervsaktiv, og datteren Diana, der studererer på Vilnius universitet. Gediminas taler foruden litauisk også engelsk og russisk.

Eksterne henvisninger 

Litauens premierministre
Ministre fra Litauen
Forsvarsministre

Personer fra Vilnius
Richard Réti

Richard Réti (født 28. maj 1889, Pezinok (Østrig-Ungarn, nu Slovakiet), død 6. juni 1929, Prag) var en østrig-ungarsk og senere tjekkoslovakisk skakspiller, skakskribent og komponist af skakproblemer. Han er kendt som en af grundlæggerne af den hypermoderne skakskole sammen med Aron Nimzowitsch, Savielly Tartakower og Gyula Breyer. Han er bedstefar til den tyske maler Elias Maria Reti.

Biografi 
Richard Réti blev født i 1889 i den ungarske del af Østrig-Ungarn. Hans storebror Rudolph Réti (1885-1957) var komponist og pianist. I 1890 flyttede familien til Wien, hvor Richard Réti gik i gymnasiet og begyndte at studere matematik på universitetet. Men studiet kom i baggrunden, efterhånden som skakken tog mere og mere tid. Til sidst besluttede han sig for at blive professionel skakspiller.

Réti var ikke noget vidunderbarn inden for skakken og måtte arbejde hårdt med selvstudier for at blive bedre. I årene 1908-1912 blev hans spilestyrke forbedret væsentligt. I sin første store turnering i 1908 fik han således kun tre remis i 19 partier, mens han i sin anden turnering fik 5,5 points ud af ti mulige. Blandt hans venner fra tiden i Wien var Gyula Breyer.

Under 1. verdenskrig stod den internationale skakverden stille. Og efter krigen søgte Réti mod Prag. I 1922 skrev han Die neuen Ideen im Schachspiel, hvor han brugte udtrykket "hypermoderne", som senere blev taget op af bl.a. Tartakower. Han var som Nimzowitsch en kritiker af ikke mindst Tarraschs dogmatiske tilgang til skakken, men gik ikke i samme omfang ind i en fejde.

Richard Réti var i høj grad med på at sætte den hypermoderne skole i centrum, da han i 1924 i New York slog verdensmesteren José Raúl Capablanca – det første parti denne tabte efter at have erobret verdensmesterskabet. Midlet var en åbning som siden har fået Rétis navn (1. Sf3, d5 2. c4, -)

Réti forbedrede i 1925 rekorden i spillede partier ved en blindskaksimultan til 29 (21 sejre, seks remis og to tab) ved en forestilling i São Paulo, Brasilien. 

Ifølge senere beregninger var Richard Réti stærkest omkring 1920-1921, hvor hans historiske Elo-rating ifølge Chessmetrics.com nåede 2710. Han var på det tidspunkt blandt de fem bedste spillere i verden.

Richard Réti døde af skarlagensfeber i 1929 i Prag.

Kendte slutspilstudier 

Richard Réti var også en dygtig problemkomponist, og man kender 53 slutspilstudier af ham. I studiet til højre ser hvid fortabt ud. Sorts bonde har et tilsyneladende uindtageligt forspring, og sorts konge kan bare gå hen og tage hvids bonde, hvis han forsøger at rykke den. 

Løsningen er:

1. Kg7!, h4
2. Kf6, Kb6 (eller 2. ..., h3 3. Ke7 og den hvide konge kan understøtte bonden)
3. Ke5!!... (og kongen når nu enten sorts bonde eller kan understøtte sin egen)
3. ..., h3
4. Kd6, med remis.

Noter

Bøger af Richard Réti 
 Réti, Richard: Die neuen Ideen im Schachspiel (1922) 
 Réti, Richard: Die Meister des Schachbretts (1930)

Eksterne henvisninger 

 

Skakspillere fra Tjekkoslovakiet
Personer fra Østrig-Ungarn
Harrow

Harrow (officilt: The London Borough of Harrow) er en bydel i den nordvestlige del af det ydre London. Den grænser mod Hertfordshire i nord og mod Londondistrikterne Hillingdon i vest, Ealing i syd, Brent i sydøst og Barnet i øst.

Distriktet blev oprettet i 1965, fra kredsen Harrow i Middlesex.

Steder i Harrow 

 Belmont
 Canons Park
 Harrow
 Harrow on the Hill
 Harrow Weald
 Hatch End
 Headstone
 Kenton
 North Harrow
 Pinner
 Pinner Green
 Queensbury
 Rayners Lane
 Roxeth
 South Harrow
 Stanmore
 Wealdstone
 West Harrow
Abu Bakar af Johor

Almarhum Sultan Sir Abu Bakar ibni Almarhum Temenggong Daeng Ibrahim Sri Maharaja Johor (1833–1895) var den første sultan af det moderne Johor i Malaysia. Han var også kendt som 'Bapa Pemodenan Johor' (Faderen af det moderne Johor). Hans regeringsperiode begyndte i 1862 og han opnåede titel som Maharaja ("Storkonge") i 1868 og senere titel af sultan i 1886.

Sultan Abu Bakar blev født i 1833 i Teluk Belanga, Singapore.

Regenter af Malaysia
Sultaner af Johor
Bye Bye Africa

Bye Bye Africa er en tchadisk spillefilm fra 1999 og er den første spillefilm i Tchad, instrueret af Mahamat Saleh Haroun. Filmen har vundet følgende priser:
 1999 Amiens International Film Festival: Special Mention i kategorien "Best Feature Film"
 2000 Kerala International Film Festival: FIPRESCI Prize (sammen med Deveeri (1999))
 1999 Filmfestivalen i Venedig:'CinemAvvenire'-prisen i kategorien "Best First Film", Luigi De Laurentiis Award – Special Mention

Referencer

Eksterne henvisninger 
 

Film fra 1999
Film fra Tchad
TEASY

TEASY er et gratis og online træningsprogram i skrivning, læsning og sprog for alle, der har adgang til en computer med højttalere eller lignende samt adgang til Internet. Hvis brugeren er i stand til at styre markøren på skærmen, kan han eller hun kan træne med programmet. 

Navnet TEASY står for ˈText made EASYˈ. Indtil videre kan man træne dansk og engelsk med programmet. 

Sprogteknologi
Uddannelsesprogrammer